CELEX: 32014R0972
Language: sk
Date: 2014-09-11 00:00:00
Title: Vykonávacie nariadenie Komisie (EÚ) č. 972/2014 z  11. septembra 2014 o zatriedení určitého tovaru do kombinovanej nomenklatúry

16.9.2014   
            
            
               SK
            
            
               Úradný vestník Európskej únie
            
            
               L 274/1
            
         VYKONÁVACIE NARIADENIE KOMISIE (EÚ) č. 972/2014
   z 11. septembra 2014
   o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je potrebné umožniť, aby sa držiteľ záväzných informácií o nomenklatúrnom zatriedení vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 12 ods. 6 nariadenia Rady (EHS) č. 2913/92 (2). Toto obdobie by malo byť stanovené na tri mesiace.
            
         
               (5)
            
            
               Opatrenia stanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.
   Článok 2
   Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 12 ods. 6 nariadenia (EHS) č. 2913/92 počas troch mesiacov odo dňa nadobudnutia účinnosti tohto nariadenia.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 11. septembra 2014
      
         
            Za Komisiu
         
         
            v mene predsedu
         
         Algirdas ŠEMETA
         
            člen Komisie
         
      
   
   
      (1)  Ú. v. ES L 256, 7.9.1987, s. 1.
   
      (2)  Nariadenie Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (Ú. v. ES L 302, 19.10.1992, s. 1).
   
      PRÍLOHA
      
                  Opis tovaru
               
               
                  Zatriedenie
                  (číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  Kvapalný výrobok pozostávajúci zo silánu, fosfátového monoméru MDP, dimetakrylátových živíc, 2-hydroxyetyl-metakrylátu (HEMA), kopolyméru, výplne, etanolu, vody a aktivátorov. Je určený na zubolekárske účely.
                  Výrobok pripravuje povrch zubných dutín na spojenie s výplňovým materiálom. Môže sa použiť aj na znecitlivenie koreňa, na zapečatenie zuboviny pred cementáciou pri rekonštrukciách zubov amalgámom, ako ochranný povlak na výplne zo skloionomérnych materiálov alebo na spojenie pečatidiel zubných jamiek a štrbín.
               
               
                  3006 40 00
               
               
                  Zatriedenie je určené všeobecnými pravidlami 1, 3 a) a 6 na interpretáciu kombinovanej nomenklatúry, poznámkou 4 f) k 30. kapitole a znením číselných znakov KN 3006 a 3006 40 00.
                  Vzhľadom na objektívne charakteristické vlastnosti, najmä prítomnosť etanolu a vody, je výrobok tekutejší ako tradičné výplne a je schopný ľahko preniknúť do zuba.
                  Hoci výrobok vyzerá ako lepidlo, používa sa ako základná vrstva na zuby, ktorá aktivizuje zubovinu na povrchu na spojenie s výplňovým materiálom. Výrobok zostáva na zube počas ošetrenia a po ošetrení a stáva sa neoddeliteľnou súčasťou výplne.
                  Zatriedenie do položky 3506 ako glej je vylúčené, keďže položka 3006 poskytuje presnejší opis. Okrem toho niektoré zo zamýšľaných použití (znecitlivenie koreňa, zapečatenie zuboviny a použitie ako ochranný povlak) nie sú typické pre glej.
                  Výrobok sa preto má zatriediť do číselného znaku KN 3006 40 00 ako zubné cementy a ostatné zubné výplne.